Doložka finančných, ekonomických, environmentálnych vplyvov, 
vplyvov na zamestnanosť a podnikateľské prostredie

1.   Odhad dopadov na verejné financie

a) Vyčíslenie (odhad) finančných dôsledkov na štátny rozpočet vrátane vyčíslenia dôsledkov na počty zamestnancov štátnych rozpočtových a príspevkových organizácií

Dopady na počty zamestnancov štátnych rozpočtových a príspevkových organizácií nie sú.
     Pri realizácii návrhu programu využívania pôdohospodárskej biomasy do roku 2013 sa počíta s riešením aj s podporou pre výskum využívania jednotlivých druhov biomasy najmä aplikovaný výskum.
     Výskumné riešenie uvedenej problematiky po vytvorení samostatného štátneho programu vedy a výskumu vyvolá požiadavky na štátny rozpočet 40 mil. Sk ročne, na obdobie rokov 2007 – 2013 spolu 280 mil. Sk.
   
  Na podporu výroby elektriny z biomasy v sume do 2 Sk.kWh-1 je potrebné vytvoriť finančné zdroje v objeme asi 200 mil. Sk .Podľa rozvoja realizácie návrhu programu využívania pôdohospodárskej biomasy sa bude táto podpora aktualizovať.
  
   Podporu pestovania energetických plodín riešiť v súlade s nariadením Rady EK vo výške 45 Euro.ha-1,  pre výmeru asi 400 tis. ha v cieľovom roku. Hodnota podpory sa odhaduje na 702 mil. Sk ročne.
   
  Návrh na vybudovanie 30 tepelných zariadení ročne pre poľnohospodárske subjekty s priemerným inštalovaným výkonom 300 kW s investičnými nákladmi okolo 200 mil. Sk a 20 tepelných zariadení ročne pre komunálnu sféru najmä na vidieku, s priemerným inštalovaným výkonom 1,5 MW si vyžiada investičné náklady asi 400 mil. Sk ročne.           
  
   Vybudovanie 15 zariadení ročne na kombinovanú výrobu tepla a elektriny, vo forme bioplynových staníc s priemerným inštalovaným výkonom 500 kW, ktoré by produkovali ročne 49 GWh elektriny a 176 TJ tepla, predstavuje investičné náklady asi 500 mil. Sk. 
 
    Celkom  na realizáciu využívania pôdohospodárskej biomasy sa predpokladajú náklady  asi 2,042 mld. Sk ročne. Z uvedenej sumy predpokladaná podpora z fondov EÚ bude vo výške 1252 mil. Sk, vlastné zdroje vo výške 275 mil. Sk a podpora zo štátneho rozpočtu bude 515 mil. Sk.

b) 	Vyčíslenie (odhad) finančných dôsledkov na rozpočet štátnych fondov
      - nemá dopad

c) 	Vyčíslenie (odhad) finančných dôsledkov na rozpočty obcí a VÚC

Nie sú spracované  energetické koncepcie VÚC, upresní sa po ich spracovaní.

d) 	Vyčíslenie (odhad) finančných dôsledkov na rozpočty Sociálnej poisťovne, zdravotných poisťovní a Národného úradu práce.

Problematika nesúvisí s rozpočtami Sociálnej poisťovne, zdravotných poisťovní a Národného úradu práce, nie sú finančné dôsledky.

e)  Vyčíslenie (odhad) finančných dôsledkov na rozpočty Fondu národného majetku SR a Slovenského pozemkového fondu

Problematika nesúvisí s rozpočtami Fondu národného majetku SR a Slovenského pozemkového fondu, nie sú finančné dôsledky.

2. Odhad dopadov na obyvateľov, hospodárenie podnikateľskej sféry a iných   právnických osôb

a)  Dopad na životnú úroveň obyvateľstva a zvyšovanie kvality života

Výroba a používanie pôdohospodárskej biomasy je spojené so vznikom úžitkov/efektov aj v tejto oblasti a tieto možno charakterizovať ako rast hrubého domáceho produktu na obyvateľa a efekty plynúce zo zlepšenia kvality ovzdušia.

b)  Posúdenie utvárania podmienok na rozvoj podnikateľských aktivít z hľadiska žiaduceho ekonomického rastu.

Využívaním pôdohospodárskej biomasy na energetické účely sa vytvorí do cieľového roku cca 1700 nových pracovných miest, z toho ročne asi 100 nových pracovných miest na obsluhu energetických zariadení. Okrem toho je možnosť vytvorenia nových pracovných miest v priemysle pri výrobe technických zariadení a v stavebníctve pri budovaní zariadení.

c)  Súlad s prioritami a cieľmi hospodárskej politiky

Materiál je v súlade s programovým vyhlásením vlády SR a Národným programom reforiem pre Slovensko.

3.  Odhad dopadov na životné prostredie

a)  Súlad materiálu s prioritami a cieľmi štátnej enviromentálnej politiky, schválenými vládou SR a Národnou radou SR v „Stratégii, zásadách a prioritách štátnej enviromentálnej politiky z roku 1993“ a v „Národnom enviromentálnom akčnom programe II“ (uznesenie vlády SR č. 1112/1999).

Realizácia bude mať pozitívny vplyv na životné prostredie, znížia sa emisie skleníkových plynov pri náhrade fosílnych palív biomasou.

4.  Odhad dopadov na zamestnanosť 

a)	V prípade priameho poklesu zamestnanosti

-	rozsah/kvantifikácia poklesu zamestnanosti (úbytok pracovných miest),
-	územné určenie (dotknutý región, resp. lokalita),
-	stručný opis situácie v zamestnanosti v regióne,
-	časový horizont riešenia (začiatok a koniec realizácie uvažovaného opatrenia, obsiahnutého v materiáli),
-	návrh spôsobu nového uplatnenia uvoľňovaných zamestnancov s aspoň rámcovým určením finančných nákladov a zdrojov ich krytia.

b)  V prípade rastu zamestnanosti

-	rozsah/kvantifikácia nárastu zamestnanosti,
-	územné určenie (región, lokalita),
-	časový horizont,
-	dostupnosť pracovnej sily na realizáciu uvažovaného opatrenia obsiahnutého v materiáli,
-	spôsob vytvorenia pracovných miest, ich druh, finančné nároky a zdroje ich nadobudnutia.

Navrhnutý program využívania pôdohospodárskej biomasy má pozitívny vplyv na zvýšenie zamestnanosti, rovnomerne rozmiestnenej po celom území SR, v zmysle bodu 2b.

c) 	V prípade nepriamych vplyvov rozsah, časový úsek, kedy dôjde k prírastku/úbytku  
pracovných miest, finančné náklady a zdroje ich krytia.

Priaznivý dopad na rast zamestnanosti predovšetkým v sektore poľnohospodárstva, priemyslu, ako aj rast hrubého domáceho produktu, sú nespornými ekonomickými efektmi, ktoré vyplynú z výroby a používania poľnohospodárskej biomasy na energetické účely.

1509/2006-100

5.  Analýza vplyvov na podnikateľské prostredie

a)  Súlad s aktuálnou legislatívou formujúcou podnikateľské prostredie s prípadnými návrhmi (námetmi) na jej úpravy z hľadiska riešenej problematiky.

Navrhované legislatívne a ekonomické úpravy vytvoria stabilnejšie podnikateľské prostredie pre danú oblasť.